《送台州沈虞卿使君入朝 其一》
宋代·孙应时

鼓声霜晓寒，冠盖满衢路。诏书日边到，使君朝天去。

攀车愿公日，稚耋纷无数。信哉慈父母，赤子中心慕。

七州浙江东，此邦亦蕃庶。使君手拊摩，白发缘汝故。

明时急良猷，此行那能驻。眷眷公岂忘，江城一回顾。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。